Sporočilo za medije

**Prijavi svoje projekte: 8. bienale Brumen išče odlično slovensko oblikovanje**

**Ljubljana, 21. 6. 2017:** Z današnjim dnem so se odprle prijave na 8. bienale slovenskega oblikovanja Brumen, osrednji strokovni dogodek, ki predstavlja izbor najboljših del na področju oblikovanja v zadnjih dveh letih. Bienale Brumen se letos predstavlja s povsem prenovljeno zasnovo, saj se odziva na spremembe v oblikovalskih procesih – slednji se namreč širijo na vse bolj kompleksna področja.

“Z bienalom Fundacija Brumen postavlja zrcalo oblikovalski stroki in išče najboljše rešitve, ki jih daje za vzor siceršnji poplavi vidnih sporočil. Z njimi želimo tudi uporabnikom in naročnikom pokazati, da je dobro oblikovanje nekaj, kar zadeva nas vse”, je povedal prof. Ranko Novak, predsednik 8. bienala Brumen. Med nagrajenci zmagovalnih projektov bodo odslej tudi naročniki, projekti sami pa bodo prejeli značko *odlično slovensko oblikovanje*, ki bo označevala izdelke, ki jih prav oblikovalski doprinos postavlja za glavo višje od konkurence.

S poenostavitvijo e-prijav, z enotnimi prijavninami za vse kategorije in z uvedbo žiriranja v živo v obeh krogih vsem prijavljenim projektom bienale odslej omogoča kar najboljše možnosti za odlično uvrstitev. Mednarodna žirija bo med svojim obiskom v Ljubljani izbrala projekte, ki se bodo uvrstili na razstavo v Narodni galeriji, ter nagrajence v posameznih kategorijah. Določila bo tudi prejemnika najvišje nacionalne strokovne oblikovalske nagrade, *velike nagrade Brumen*, ki bo podeljena na slavnostni otvoritvi razstave 24. oktobra.

Člani letošnje mednarodne žirije so: tipograf Henrik Kubel (Velika Britanija), Paula Troxler, ilustratorka in grafična oblikovalka (Švica), oblikovalec infografik Jaime Serra (Španija), oblikovalka Lucienne Roberts (Velika Britanija) ter Felix Pfäffli, grafični oblikovalec in tipograf (Švica). Predavanja mednarodne žirije bodo potekala v sklopu mednarodne konference, ki bo 3. oktobra v Kinu Šiška.

Oblikovalce in naročnike projektov vabimo, da nam predstavijo svoje najboljše dosežke, ki jih sprejemamo do vključno 11. septembra 2017.

Več na:

[bienale.brumen.org](http://bienale.brumen.org/)

http://www.brumen.org/

Kontakt:

Hana Cirman t: 040 471 458 e:pr@brumen.org